রাশিয়া থেকে তেল আমদানি কমাচ্ছে ভারত! দাবি রয়টার্সের

ওয়েব ডেস্ক : রাশিয়া (Russia) থেকে তেল আমদানি কমাতে চলেছে ভারত (India)! এমনটাই খবর সংবাদ সংস্থা রয়টার্স সূত্রে। জানা যাচ্ছে, মার্কিন নিষেধাজ্ঞার কারণে তেল আমদানি কমানোর সিদ্ধান্ত নিয়েছে ভারত। তবে এখনও পর্যন্ত সরকারিভাবে এ নিয়ে কিছু জানানো হয়নি।

সম্প্রতি মার্কিন প্রেসিডেন্ট ডোনাল্ড ট্রাম্প (Donald Trump) দাবি করেছিলেন, ফোনে প্রধানমন্ত্রী নরেন্দ্র মোদি (Narendra Modi) তাঁকে আশ্বাস দিয়েছেন, ভারত (India) রাশিয়া (Russia) থেকে তেল কেনা কমিয়ে দেবে। কিন্তু পরে বিদেশ মন্ত্রকের তরফে জানানো হয়, ট্রাম্প যে দাবি করেছেন তেমন কোনও ফোনালাপ হয়নি। অন্যদিকে, দীপাবলি উপলক্ষে ভারতের প্রধানমন্ত্রীকে ফোন করেছিলেন ট্রাম্প। তার পরেই তিনি আবার দাবি করেন, মোদি তাঁকে আশ্বাস দিয়েছেন, ভারত রুশ তেল কেনা কিছুটা কমিয়ে দেবে।

আরও খবর : ইজরায়েল-লেবানন সংঘাত, কেমন আছেন সে দেশের নারীরা?

তিনি আরও বলেন, রাশিয়া-ইউক্রেন যুদ্ধ (Russia-Ukraine Conflict) যাতে থেমে যাক, সেটা চান মোদিও। তাই ভারত রুশ তেল (Russian Oil) কেনা কমানোর সিদ্ধান্ত নিয়েছে। তার পরেই সংবাদসংস্থা রয়টার্স তাদের প্রতিবেদনে দাবি করেছে, ভারতের সবচেয়ে বড় রুশ তেলের ক্রেতা রিলায়্যান্স তেলের আমদানির পরিমাণ কমাবে। অন্যান্য তেল শোধনাগারগুলিও একই পথে হাঁটতে পারে বলেও দাবি করা হয়েছে।

উল্লেখ্য, সম্প্রতি রাশিয়ার দুই তেল সংস্থার উপর নিষেধাজ্ঞা জারি করেছে মার্কিন প্রশাসন। তার আগে এই নিষেধাজ্ঞা চাপানো হয়েছিল ইংল্যান্ডের তরফেও। এর পরেই নিজেদের প্রতিবেদনে রয়টার্স দাবি করেছে, রাশিয়ার এই দুই তেল সংস্থা থেকে তেল আমদানি কমাতে চলেছে ভারত।