‘রাশিয়া থেকে তেল কেনা বন্ধ করে দেবে ভারত’, ফের দাবি ট্রাম্পের

ওয়েব ডেস্ক : রাশিয়া (Russia) থেকে তেল কেনা পুরোপুরি বন্ধ করে দেবে ভারত (India)। ফের এমনটাই দাবি করলেন মার্কিন প্রেসিডেন্ট ডোনাল্ড ট্রাম্প (Donald Trump)। তবে ট্রাম্পের এমন দাবি নিয়ে এখনও নয়াদিল্লির তরফে কোনও বিবৃতি দেওয়া হয়নি। ফলে নানান প্রশ্ন উঠছে। সত্যিই কি পুতিনের দেশ থেকে তেল আমদানি আর করবে না ভারত? না ফের গোটা বিশ্বকে বোকা বানাতে ‘মিথ্যাচার’ করছেন ট্রাম্প?

শনিবার সাংবাদিকদের মুখোমুখি হয়ে ট্রাম্প (Trump) দাবি করেন, রাশিয়ার দুই বৃহত্তম তেল সংস্থার উপর নিষেধজ্ঞা আরোপ করা হয়েছে। চীন ইতিমধ্যে রাশিয়া থেকে তেল আমদানি অনেকটা কমিয়ে দিয়েছে। ভারতও পুরোপুরি মস্কো থেকে তেল কেনা বন্ধ করে দেবে।

আরও খবর : মানুষের সেবায় বিলিয়নেয়ার আর্নল্ড দম্পতির ২ বিলিয়নের বেশি সম্পত্তি দান

প্রসঙ্গত, সম্প্রতি মার্কিন প্রেসিডেন্ট ডোনাল্ড ট্রাম্প (Donald Trump) দাবি করেছিলেন, ফোনে প্রধানমন্ত্রী নরেন্দ্র মোদি (Narendra Modi) তাঁকে আশ্বাস দিয়েছেন, ভারত (India) রাশিয়া (Russia) থেকে তেল কেনা কমিয়ে দেবে। কিন্তু পরে বিদেশ মন্ত্রকের তরফে জানানো হয়, ট্রাম্প যে দাবি করেছেন তেমন কোনও ফোনালাপ হয়নি। অন্যদিকে, দীপাবলি উপলক্ষে ভারতের প্রধানমন্ত্রীকে ফোন করেছিলেন ট্রাম্প। তার পরেই তিনি আবার দাবি করেন, মোদি তাঁকে আশ্বাস দিয়েছেন, ভারত রুশ তেল কেনা কিছুটা কমিয়ে দেবে। তার পরেই আবার একই দাবি করলেন তিনি।

তবে দীপাবলির দিন ট্রাম্প তাঁকে ফোন করেছিলেন তা জানিয়েছেন প্রধানমন্ত্রী নরেন্দ্র মোদি (Narendra Modi)। তিনি এক্স হ্যান্ডেলে জানিয়েছিলেন, ‘প্রেসিডেন্ট ট্রাম্পের ফোনকল ও দীপাবলির শুভেচ্ছার জন্য তাঁকে ধন্যবাদ জানাই।’ তবে সেখানে রাশিয়া থেকে তেল কেনা নিয়ে দুই রাষ্ট্রনেতার মধ্যে কোনও কথা হয়েছে কি না, তার কোনও উল্লেখ ছিল না। ফলে প্রশ্ন উঠছে, ট্রাম্প যে দাবি করছেন তা কি আসলে সত্যি? না ফের মিথ্যাচার করছেন তিনি!